Komisjoni määrus (EÜ) nr 2245/1999,

22. oktoober 1999,

millega muudetakse määrust (EÜ) nr 1663/95, millega nähakse ette nõukogu määruse (EMÜ) nr 729/70 kohaldamise üksikasjalikud eeskirjad seoses EAGGF tagatisrahastu raamatupidamisarvestuse kontrollimise ja heakskiitmisega

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 21. aprilli 1970. aasta määrust (EMÜ) nr 729/70 ühise põllumajanduspoliitika rahastamise kohta, [1] viimati muudetud määrusega (EÜ) nr 1287/95, [2] eriti selle artikli 4 lõiget 6 ja artikli 5 lõiget 3,

ning arvestades, et:

(1) kogemustest lähtudes tuleks komisjoni määruses (EÜ) nr 1663/95, [3] viimati muudetud määrusega (EÜ) nr 896/97, [4] teha mitmeid muudatusi ja täpsustusi eelkõige maksete tegemisel kehtivates volitamiskriteeriumides ning sätetes, mis käsitlevad vajadust vältida huvide konflikti makseasutustes vastutavatel ametikohtadel töötavate isikute töös;

(2) makseasutuste raamatupidamise aastaaruannetesse tuleks lisada andmed sissenõudmata summade kohta;

(3) ei oleks õige ega õiglane, kui komisjon annaks hinnangu kulutuste kohta, mida ta kavatseb oma järeldustest tulenevalt määruse (EMÜ) nr 729/70 artikli 5 lõike 2 punkti c alusel ühenduse rahastamisest välja arvata, enne kui liikmesriigil on olnud võimalus vastata;

(4) kulutused tuleb ühenduse rahastamisest välja arvata kogu perioodiks, mille ajal on tuvastatud ühenduse eeskirjade rikkumist;

(5) Euroopa Põllumajanduse Arendus- ja Tagatisfondi (EAGGF) komitee on esitanud pooldava arvamuse,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 1663/95 muudetakse järgmiselt.

1. Artikli 2 lõige 3 asendatakse järgmisega:"Lõikes 1 nimetatud raamatupidamisinformatsiooni sisu ja vorm määratakse määruse (EMÜ) nr 729/70 artiklis 13 sätestatud korras."

2. Artikli 5 lõikele 1 lisatakse punkt f:

"f) kokkuvõtet sissenõutavate summade kohta eelarveaastal, mille ajal sissenõudekorraldus välja anti, ning kokkuvõtet eelarveaastal tagastamatuks tunnistatud summade kohta."

3. Artikli 8 lõige 1 asendatakse järgmisega:

"1. Kui komisjon on uurimise põhjal leidnud, et tehtud kulutused ei ole ühenduse eeskirjadega kooskõlas, teatab ta oma kontrollimise tulemustest asjaomasele liikmesriigile ning lisab parandusmeetmed, mis on vajalikud edaspidi eeskirjadele vastavuse tagamiseks.

Komisjoni teates viidatakse käesolevale määrusele. Liikmesriik vastab kahe kuu jooksul ning komisjon võib vastavalt sellele oma seisukohti muuta. Põhjendatud juhul võib komisjon vastamistähtaega pikendada.

Pärast vastamistähtaja möödumist kutsub komisjon liikmesriigi kahepoolsetele läbirääkimistele, mille käigus pooled püüavad kokku leppida vajalikes meetmetes ning eeskirjade rikkumise raskuse ja ühendusele tekitatud rahalise kahju hindamises. Pärast neid läbirääkimisi ning tähtaja möödumist, mille komisjon on määranud pärast liikmesriikidega konsulteerimist lisateabe esitamiseks läbirääkimiste järel, või juhul kui liikmesriik ei võta läbirääkimiskutset vastu komisjoni määratud tähtaja jooksul, teeb komisjon liikmesriigile ametlikult teatavaks oma seisukoha, viidates komisjoni otsusele 94/442/EÜ. [5] Teade sisaldab hinnangut nende kulutuste kohta, mis komisjon kavatseb määruse (EMÜ) nr 729/70 artikli 5 lõike 2 punkti c alusel ühenduse rahastamisest välja arvata, ilma et see piiraks käesoleva lõike neljanda lõigu kohaldamist.

Liikmesriik teatab komisjonile võimalikult kiiresti ühenduse eeskirjade järgimise tagamiseks võetavatest parandusmeetmetest ja nende jõustumise kuupäeva. Komisjon võtab vajaduse korral määruse (EMÜ) nr 729/70 artikli 5 lõike 2 punkti c alusel vastu otsuse või mitu otsust ühenduse eeskirjade rikkumisega seotud kulutuste ühenduse rahastamisest väljajätmise kohta kuni parandusmeetmete jõustumiseni."

4. Lisa muudetakse järgmiselt.

a) Lisatakse punkt 4a:

"4a. Kui kaasrahastatavate meetmete puhul tuleb teha palju väikesi makseid, võib komisjoni eelneval nõusolekul delegeerida abi taotlejatele tehtavad maksed teistele organitele. Makseasutus ja kõnealune organ peavad sõlmima kirjaliku kokkuleppe, milles määratakse kindlaks makseasutusele esitatava teabe laad ja tõendavad dokumendid ning nende esitamise tähtaeg; makseasutus peab saama nende andmete ja dokumentide abil täita vähemalt volitamiskriteeriume ning järgida kuu- ja aastaaruannete esitamise tähtaegu. Makseasutus vastutab asjakohaste rahaliste vahendite tõhusa juhtimise ning raamatupidamisdokumentide ajakohastamise eest. Makseasutuse, tõendeid väljastava organi ja Euroopa Liidu volitatud esindajatel on õigus uurida kõiki eespool nimetatud organi käsutuses olevaid tõendeid ja kontrollida abi taotlejaid."

b) Punktile 5 lisatakse järgmine tekst:

"Maksete tegemise eest vastutaval haldusüksusel või kõnealuse üksuse järelevalveüksusel peab olema võimalus kasutada dokumentaalseid tõendeid nõuete heakskiitmise kohta ning ettenähtud haldus- ja füüsilise kontrolli kohta. Teabe ja tõendid võib esitada käesoleva lisa punkti 4 alapunktis iv kirjeldatud kokkuvõtlikus vormis ja need võib saata elektroonilisel kujul."

c) Punkti 6 alapunkti ii teisele lõigule lisatakse järgmine tekst:

"Tuleb võtta asjakohaseid meetmeid, et vältida huvide konflikti juhul, kui vastutaval või strateegilisel ametikohal töötav isik, kes tegeleb fondile esitatud nõuete kontrollimise, heakskiitmise ja väljamaksmisega, täidab väljaspool makseasutust ka muid ülesandeid."

Artikkel 2

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 22. oktoober 1999

Komisjoni nimel

komisjoni liige

Franz Fischler

[1] EÜT L 94, 28.4.1970, lk 13.

[2] EÜT L 125, 8.6.1995, lk 1.

[3] EÜT L 158, 8.7.1995, lk 6.

[4] EÜT L 128, 21.5.1997, lk 8.

[5] EÜT L 182, 16.7.1994, lk 45.

--------------------------------------------------